Kalanpyrstökärki

**Kalanpyrstökärki** oli Etelä-Amerikan varhaisten kivikautisten paleointiaanien keihäänkärkien valmistusperinne noin 13&nbsp;400–12&nbsp;900 kalenterivuotta eli 11&nbsp;500–11&nbsp;000 radiohiilivuotta sitten. Kalanpyrstökärjen toinen pää on muotoiltu kalanpyrstömäisesti, jotta se on helpompi sitoa kiinni keihäänvarteen. Suunnilleen kalanpyrstökärjen aikoihin Etelä-Amerikassa oli myös muuntyyppisiä, litteitä 2–puolisesti iskettyjä kärkiä. Samoihin aikoihin Pohjois-Amerikassa tehtiin Clovisin tyyppisiä kärkiä. Perinteisen näkemyksen mielestä kalanpyrstökärkien takijät olivat Etelä-Amerikan ensimmäisiä asukkaita. Etelä-Amerikasta on tehty muutamia löytöjä, jotka ajoittuvat kalanpyrstökärkiä vanhempaan aikaan, mutta ne ovat kiistanalaisia.

## Kalanpyrstökärki
Kalanpyrstökärkiä löytyy Amerikan mantereella Etelä-Meksikosta Etelä-Amerikan eteläkärjen Tulimaahan asti ulottuvalla alueella, ja osin kalanpyrstökärjen ja suunnilleen samanaikaisten Clovis-kärkien alue menee ainakin Mesoamerikassa päällekkäin. Tämä näkyy Panaman Turrialbassa.

Etelä-Amerikasta on löydetty myös varhaisia kolmiomaisia kärkiä,
ja ainakin Venezuelasta Amerikan varhaisimman varmistetun kulttuurin, Clovisin kulttuurin tyyppistä esineistöä. Toisten tietojen mukaan eteläisin Clovis-tyyppinen kärki olisi löydetty Panamanlahden läheltä La Mula Westistä. Melko läheltä sitä on löydetty 10&nbsp;700 radiohiilivuotta vanha Clovisin kärjen kanta.

Jotkut kalanpyrstökärjet muistuttavat Kaakkois-Yhdysvaltain Simpson-kärkiä.

Vanhin Tulimaan kalanpyrstökärki on noin 12&nbsp;900–12&nbsp;500 kalenterivuotta eli 11&nbsp;000–10&nbsp;500
radiohiilivuotta vanha Magalhãesinsalmen läheltä R’o Chicon varrella olevasta Fellin luolasta löydetty kärki. Lisäksi romahtaneen kallionkielekkeen alta on löydetty rikottuja laiskiaisen, hevosen ja guanakon luita.

Näihin aikoihin eli vielä monia myöhemmin sukupuuttoon kuolleita jättieläimiä. Jotkut tutkijat väittävät kalanpyrstökärjen levineen näiltä seuduilta pohjoiseen. Hieman pohjoisempaa kalanpyrstökärkeä on löydetty muun muassa Intihuasista.

Etelä-Amerikan Patagonian ja Tulimaan alueen lisäksi kalanpyrstökärkeä on löydetty muun muassa Ecuadorin El Ingasta.

Lisäksi kalanpyrstökärkeä on tavattu ainakin Keski-Amerikan eteläosasta muun muassa Puerta Paradasta noin 12&nbsp;000 vuoden takaa ja Meksikon Chiapasin Los Grifosista.

## Etelä-Amerikan varhaiset metsästyskulttuurit
Etelä-Amerikka asutettiin eteläkärkeään myöten noin 13&nbsp;000 kalenterivuotta sitten eli noin 11&nbsp;000 radiohiilivuotta sitten, sillä Tulimaan, *Tierra del Fuegon*, löydöt ajoittuvat aikaan 11&nbsp;000-10&nbsp;500 radiohiilivuotta sitten. Puuhiiltä, joka voi olla ihmisen luomaa, alkaa esiintyä yhä enemmän Amazonissa noin 10&nbsp;800 radiohiilivuotta, eli 12&nbsp;800 kalibroitua vuotta sitten, ja myös Keski-Amerikassa ja Etelä-Chilessä 11&nbsp;000 radiohiilivuotta sitten.

Alueen ensimmäinen kulttuuri oli Las Vegas -kulttuuri. Etelä-Amerikassakin alkoi alueen omaleimaisen kulttuurin kehitys. Ecuadorin rannikon Santa Elenan niemimaan Las Vegas noin 10&nbsp;800–7&nbsp;250 radiohiilivuotta sitten jakautui kahteen vaiheeseen, varhainen Las Vegas 11&nbsp;000–9&nbsp;000 radiohiilivuotta, ja myöhäinen 9&nbsp;000–7&nbsp;500 radiohiilivuotta sitten. Myöhäinen Las Vegas vastaa jo Tehuacánin laakson El Riego-Coxcaltan-vaihetta maissin puutarhaviljelyineen.
 

Chilen Monte Verde oli asuttu 12&nbsp;500–11&nbsp;500 vuotta sitten. Amazoniassa Pedra Pintadassa oli asutusta ehkä jo 11&nbsp;000 radiohiilivuotta sitten Clovisin aikoihin. Pedra Pintadassa oli enemmän ja varmemmin asutusta 10&nbsp;500–10&nbsp;200 radiohiilivuotta sitten.

## Taima-Taima
Venezuelan Taima-Taiman El Jobo-tyyppiset Pedregalin jokilaaksosta löydetyt kärjet ovat pitkiä ja hyvin kapeita, ja kaksipuolisesti iskettyjä, ja ne on ajoitettu aikaan 13&nbsp;000 radiohiilivuotta sitten. Jotkut väittävät niiden olevan merkki ennen Clovisin kulttuuria vallinneesta asutuksesta. El Jobo-kärkiä on löydetty vain luoteisesta Venezuelasta, lähinnä Falcónin ja Laran vuoristoisten osavaltioiden laaksoista, sekä Dajaburon tasanteelta Vwnezuelan rannikolta. Jos ajoitus on oikein, kyse voisi olla varhaisesta, eristyneestä paikoillaan pysyvästä perinteestä suhteellisen pienellä alueella. Clovisin kulttuuri olisi levittäytynyt alueelle myöhemmin ehkä Pohjois-Amerikasta. Taima-Taimasta on löydetty myös myöhempiä kalanpyrstökärkiä ja Las Casitas-tyyppisiä kolmiomaisia kärkiä. Muualla Etelä-Amerikassa yleinen kalanpyrstökärki oli harvinainen Länsi-Venezuelassa.

## Lähteet
* 

### Viitteet